Ego Henricus, Senonensis archiepiscopus, notum fieri volumus tam præsentibus quam futuris hominibus, quod Simon Pichered; Guido Narjodus; Theo et Fulco Charentor, ecclesiæ Beatæ-Mariæ de Deiloco, et Garnerio ejusdem loci abbati et fratribus ibi Deo servientibus successoribusque suis, quasdam terras quas, hereditario jure possidebant, in præsentia nostra, pro redemptione animarum suarum dederunt: Symon Pichered, feodum Macharii quod est apud Vilempei, et tamen inde habuit decem libras quas Theobaldus Blesensis comes ei persolvit, et Macharius viginti solidos quia laudavit. Item Symon dedit feodum de Thori, partem illam quam habebat et quam habiturus post decessum matris suæ uxoris erat; et pro dono isto decem libras habuit et quoddam pratum et unam vineam; atque comes Theobaldus quandam filiam suam monialem fecit. Hoc autem Garnerus de Venisy laudavit, a quo feodum istud tenebat. Guido Nargodus iterum præfatæ ecclesiæ tres campos dedit: unum apud Vilempei, aliud apud Bussiacum, tertium apud Miganniam, et inde viginti solidos habuit. Fulco dedit terram de Fossa-Mora, et Siguinus de Veron a quo tenebat eam, quia laudavit quinquaginta solidos habuit. Hujus rei testes sunt Girardus, abbas Sancti-Remigii; Hugo, precentor; magister Goslerus; Symon Parisiensis; Leobaudus, capellanus; Garinus Bunardus; Domus cellerarius, et quamplures alii. Hoc autem quum factum est, memoriæ litterarum tradere et sigilli nostræ authoritatis impressione firmare curavimus. Actum Senonis, anno ab Incarnatione dominica Mº Cº XXXº IXº, indictione II, regnante Ludovico rege Francorum et duce Aquitanorum.